b'\n_START_ARTICLE_\nMeagan Duhamel\n_START_SECTION_\nUra\n_START_PARAGRAPH_\nDuhamel sijoittui juniorien maailmanmestaruuskilpailuissa Ryan Arnoldin kanssa pariluistelussa kahdeksanneksi vuonna 2005. Aikuisten maailmanmestaruuskilpailuihin h\xc3\xa4n osallistui ensimm\xc3\xa4isen kerran vuonna 2008, jolloin h\xc3\xa4n sijoittui Craig Buntinin parina kuudenneksi. Seuraavana vuonna he olivat MM-kilpailuissa kahdeksantena. Vuonna 2010 Duhamel ja Buntin olivat nelj\xc3\xa4n maanosan mestaruuskilpailussa kolmantena parantaen yhdell\xc3\xa4 sijalla edellistalven sijoitustaan._NEWLINE_Kaudelle 2010\xe2\x80\x932011 Duhamelin pariksi tuli Eric Radford, jonka kanssa tuloksena oli toinen sija nelj\xc3\xa4n maanosan mestaruuskilpailussa ja seitsem\xc3\xa4s sija MM-kilpailuissa. Vuonna 2012 Duhamel ja Radford voittivat ensimm\xc3\xa4isen seitsem\xc3\xa4st\xc3\xa4 per\xc3\xa4tt\xc3\xa4isest\xc3\xa4 Kanadan-mestaruudestaan ja sijoittuivat MM-kilpailuissa viidenneksi. Vuonna 2013 he voittivat nelj\xc3\xa4n maanosan mestaruuden ja saavuttivat MM-kilpailuissa pronssia. Vuonna 2014 he sijoittuivat Sot\xc5\xa1in olympialaisissa pariluistelussa seitsem\xc3\xa4nneksi ja saavuttivat joukkuekilpailussa hopeaa. Vuoden 2014 MM-kilpailuissa Duhamel ja Radford saavuttivat j\xc3\xa4lleen pronssia._NEWLINE_Duhamel ja Radford voittivat pariluistelun maailmanmestaruuden Shanghaissa 2015 ja samana vuonna he voittivat my\xc3\xb6s nelj\xc3\xa4n maanosan mestaruuden ja Grand Prix -finaalin. Vuonna 2016 he voittivat Bostonissa toisen maailmanmestaruutensa. Vuonna 2017 he sijoittuivat nelj\xc3\xa4n maanosan mestaruuskilpailuissa toiseksi ja j\xc3\xa4iv\xc3\xa4t MM-kilpailuissa seitsem\xc3\xa4nneksi. Pyeongchangin talviolympialaisissa 2018 he voittivat kultaa joukkuekilpailussa ja saavuttivat pronssia pariluistelussa._NEWLINE_MM-kilpailuissa 2016 Duhamel ja Radford luistelivat piste-enn\xc3\xa4tyksens\xc3\xa4 231,99, johon sis\xc3\xa4ltyi heid\xc3\xa4n vapaaohjelmaenn\xc3\xa4tyksens\xc3\xa4 153,81. Heid\xc3\xa4n lyhytohjelman piste-enn\xc3\xa4tyksens\xc3\xa4 78,39 syntyi lokakuussa 2016 Skate Canada -kilpailussa._NEWLINE_Duhamel on pituudeltaan 149-senttinen eli huomattavasti 188-senttist\xc3\xa4 pariaan Eric Radfordia lyhyempi. Parin valmentajana ovat toimineet Richard Gauthier, jonka kanssa he lopettivat yhteisty\xc3\xb6n kes\xc3\xa4ll\xc3\xa4 2017, ja Bruno Marcotte, jonka kanssa Duhamel avioitui kes\xc3\xa4ll\xc3\xa4 2015 ja joka jatkoi valmentajana Gauthierin potkujen j\xc3\xa4lkeenkin.'